Ny forskning tyder på, at menneskeheden kan udlede betydeligt mere CO2 og stadig holde den globale opvarmning under 1,5 grader, som er målsætningen i den internationale klimaaftale fra Paris.

De 1,5 grader er et vigtigt mål, fordi det er afgørende for, om nogle af østaterne i Stillehavet kan reddes fra undergang. Hidtil har man regnet med, at muligheden vil gå endegyldigt tabt efter 4-5 års udledninger på det nuværende niveau. Men ingen tror på, at CO2-udledningerne kan standses så hurtigt.

De nye beregninger, der er offentliggjort i Nature Geoscience, viser imidlertid, at der er plads til omkring 20 års udledninger på det nuværende niveau i det såkaldte CO2-budget. Og hvis det holder stik, vil det stadig være muligt at holde opvarmningen under 1,5 grader.